Udtalelse om Kommissionens forslag til Rådets forordning (EØF) om femte tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse () (95/C 236/21)

Rådet besluttede den 17. marts 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Vassilis Zarkinos til ordfører. Sektionen vedtog sin udtalelse den 4. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, med 91 stemmer for, 36 imod og 17 hverken for eller imod, følgende udtalelse.

1. Generelle bemærkninger

1.1. ØSU bifalder Kommissionens forslag om at bevare den nuværende støtteordning til bomuldsproduktion, der er vigtig for landbruget i visse egne af EU (Grækenland og Spanien). Enhver ændring i produktionsstøttens udligningsbeløb (forskellen mellem målprisen og verdensmarkedsprisen) ville få katastrofale følger for EU's bomuldsproduktion og bomuldsavlernes indtægter og ville føre til en forringelse af bomuldens kvalitet.

1.2. ØSU misbilliger Rådets beslutning om at begrænse høringen til den del af forslaget, der omhandler fordelingen af den maksimale garantimængde mellem de to producerende lande (Grækenland og Spanien).

1.3. ØSU vurderer, at en udtalelse om hele ændringen af den fælles markedsordning for bomuld - som den er beskrevet i Kommissionens forslag (KOM(95) 35 endelig udg. - 95/0061 CNS) - ville bringe synspunkter og tanker for dagen, der kunne være nyttige for Rådet, f.eks. vedrørende branchens omkostninger, målprisens størrelse, støtten til de mindre producenter, fastsættelsen af verdensmarkedsprisen, udbetalingen af støtten, rapporteringens kvalitative indhold og støtten til kontrol.

2. Særlige bemærkninger

2.1. Gennem de to protokoller om bomuld, som blev vedføjet Grækenlands og Spaniens tiltrædelsesakter (henholdsvis protokol 4 og 14), indførtes en ordning med henblik på:

- at støtte bomuldsproduktionen i egne, hvor den er af stor betydning for landbrugsøkonomien,

- at garantere producenterne en rimelig indtjening,

- at stabilisere markedet gennem en forbedring af strukturerne for udbud og afsætning af produktet.

2.2. EU har et stort underskud af egreneret bomuld (fibre). Ifølge Eurostat produceredes i treårsperioden 1991-1993 i gennemsnit 296 000 t om året, hvoraf 107 000 blev eksporteret, mens importen var på 925 000 t og det samlede forbrug på 1 114 000 t. Det fremgår således, at selvforsyningsprocenten var på 25 % for de 12 medlemsstater - efter udvidelsen er EU's selvforsyningsprocent for egreneret bomuld faldet til under 20 %.

2.3. Bomuldsproduktionen har stor socioøkonomisk betydning for visse egne af EU. I den primære sektor beskæftiger den ca. 150 000 familier og i den sekundære sektor over 100 000 personer. I Grækenland var bomuldens andel af den samlede landbrugsproduktion i 1992 af størrelsesordenen 9,4 %, mens den i visse dele af Spanien (i Andalusien) nåede op på 4 %.

2.4. Bomuld dyrkes på overrislede arealer, og har de senere år erstattet andre afgrøder på disse arealer, hvis produktion er underlagt begrænsninger (majs, sukkerroer, tobak, industritomater).

2.5. Dyrkning af bomuld med kunstgødning og plantemidler skaber ikke flere miljøproblemer end andre tilsvarende intensive dyrkningsformer. Endvidere har bomuld det miljømæssige plus, at bomuld som det vigtigste naturlige stof vinder mere og mere terræn fra de syntetiske stoffer. Med henblik på at mindske miljøproblemerne mest muligt mener ØSU dog, at det forsøg med økologisk dyrkning, som man har indledt i Grækenland, bør opmuntres og støttes, også selv om denne dyrkningsform kræver mere arbejdskraft end traditionelle dyrkningsmetoder. EU bør yde en særlig finansiel støtte til producenter, der går over til økologisk produktion.

2.6. Den store mangel på bomuld i EU, den sandsynlige spredning af bomuldsdyrkningen til andre lande i EU, bomuldsdyrkningens store socioøkonomiske betydning i visse egne af EU, bomuldens non-food-karakter og den stigende efterspørgsel på bomuld på verdensmarkedet taler for en forhøjelse af den maksimale garantimængde i EU. ØSU mener, at bomuldsdyrkning bør tilskyndes i Sydeuropa, og dette kan ske gennem en ordning, der garanterer den nuværende produktion eller i det mindste er tæt på den nuværende produktions niveau. ØSU mener, at den samlede maksimale garantimængde for ikke-egreneret bomuld bør være 1 338 500 t pr. produktionsår.

2.7. Efter ØSU's mening skal den maksimale garantimængde fordeles retfærdigt mellem medlemsstaterne i form af nationale garantimængder på grundlag af hvert lands normale produktion. ØSU mener således, at den nationale garantimængde af ikke-egreneret bomuld bør være på 987 000 t for Grækenland og på 347 000 t for Spanien. Til Italien, der indtil 1991 havde en lille bomuldsproduktion kan afsættes en national garantimængde på 3 000 t og til Portugal en garantimængde på 1 500 t.

2.8. Målprisen bør efter ØSU's mening forblive på dens nuværende niveau (122,51 ECU pr. 100 kg). For at undgå, at en overskridelse af garantimængden ikke fører til en ukontrollabel forøgelse af udgifterne, mener ØSU, at målprisen må justeres i forhold til denne. Således skal målprisen i tilfælde af en overskridelse på indtil 10 % af den maksimale garantimængde i begge de producerende lande sættes ned med halvdelen af overskridelsesprocenten. I tilfælde af overskridelse af den maksimale garantimængde med over 10 % skal målprisen reduceres yderligere i den medlemsstat, der er skyld i overskridelsen, svarende til halvdelen af den procentvise overskridelse af den nationale garantimængde. Den ekstra reduktion må aldrig være større end 15 %. Målprisen skal ikke reduceres for de lande, hvis faktiske produktion af ikke-egreneret bomuld ligger under 3 000 t.

2.9. Med henblik på at bekæmpe visse fænomener, man tidligere har været vidne til, mener ØSU, at man dels skal styrke kontrollen med branchen, dels skal sørge for klare og gennemskuelige fællesskabsbestemmelser, der ikke kan føre til forkerte fortolkninger. Kommissionens forslag om en supplerende kontrol på grundlag af udbyttekoefficienter og en kobling mellem bomuldsarealet og mængden af ikke-egreneret bomuld, der leveres til egreneringsvirksomhederne, går i den rigtige retning. En sådan kobling vil betyde en styrkelse af den eksisterende kontrol af egreneringsvirksomhedernes produktion af egreneret bomuld. Medlemsstaterne bør efter ØSU's mening styrke kontrollen tilsvarende. Der skal ikke herske tvivl om, at ØSU fordømmer enhver form for svig og bedrag, for dette sker på bekostning af Fællesskabets budget, bomuldsproduktionen og i sidste instans de europæiske producenters indtægter.

2.10. ØSU mener, at Kommissionen inden produktionsåret 1998/1999 skal forelægge Rådet en evalueringsrapport vedrørende støtteordningen for bomuld. Skulle den rapport vise, at der er behov for en ændring af ordningen, kan Rådet efter anmodning om en udtalelse fra Europa-Parlamentet og Det Økonomiske og Sociale Udvalg foretage de nødvendige justeringer.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 94 af 14. 4. 1995, s. 4.

BILAG til Det Økonomiske og Sociale Udvalgs udtalelse

Forkastede ændringsforslag (jf. forretningsordenens artikel 47, stk. 3)

Følgende ændringsforslag blev forkastet under forhandlingerne:

Punkt 2.5

Følgende tilføjes:

»En del af denne støtte bør øremærkes til foranstaltninger til fremme og indførelse af integreret sygdomsbekæmpelse i bomuldsproduktionen, samt til fremme af miljøbeskyttelse og de ansattes sikkerhed og sundhed. Medlemsstaterne skal rapportere om anvendelsen af disse midler en gang om året.«

Begrundelse

Der meldes fra hele verden om problemer med immunitet over for pesticider, som anvendes til bomuld, hvilket har ført til, at der er blevet brugt flere og flere kemikalier. EU kan derfor høste gavn af de mange nyttige forsøg, man har gjort med integreret bekæmpelse, der reducerer behovet for pesticider i bomuldsproduktionen. EU har i sit femte miljøhandlingsprogram, i sin lovgivning om plantebeskyttelsesprodukter og i Lomé-bistandsprogrammet anerkendt, at det er vigtigt at fremme integreret bekæmpelse, og denne form for bekæmpelse støttes tillige i erklæringerne fra Rio-topmødet. Anvendelsen af integreret bekæmpelse for bomuld kan blive et eksempel til efterfølgelse for andre afgrøder.

Afstemningsresultat

54 stemmer for, 57 stemmer imod, 12 stemmer hverken for eller imod.

Punkt 2.8

Første sætning i punkt 2.8 erstattes med følgende:

»Kommissionen foreslår, at målprisen fremover fastsættes til 100,73 ECU pr. 100 kg. På grundlag af en maksimal garantimængde på 947 000 tons (som foreslået af Kommissionen) og under forudsætning af, at den gennemsnitlige verdensmarkedspris er 30,2 ECU pr. 100 kg (således som Kommissionen antager), vil de årlige udgifter blive 756 millioner ECU. ØSU støtter Kommissionens forslag om at fastsætte målprisen, så den samlede støtte til bomuldsproducenterne holdes på 1992-niveauet.«

Begrundelse

I forslaget til udtalelse er det vigtige spørgsmål om målprisens størrelse kun behandlet i en enkelt sætning. Der argumenteres ikke for en anden målpris end den, Kommissionen foreslår.

På grundlag af den af Kommissionen anslåede verdensmarkedspris på 30,2 ECU pr. 100 kg (og denne pris anfægtes ikke i forslaget til udtalelse) vil anvendelsen af den målpris, der foreslås i punkt 2.8, på den maksimale garantimængde, der foreslås i punkt 2.6, øge EU's udgifter til bomuldsstøtten til 1 225 millioner ECU (dvs. til 62 % mere end Kommissionens forslag). Kun hvis den gennemsnitlige verdensmarkedspris stiger til 65,3 ECU pr. 100 kg (hvilket dog nok er urealistisk), kan man ved anvendelsen af en målpris på 122,51 pr. 100 kg holde EU's samlede udgifter på 756 millioner ECU.

Afstemningsresultat

50 stemmer for, 67 stemmer imod, 16 stemmer hverken for eller imod.

Punkt 2.8

Slet hele pkt. 2.8 efter første punktum. I stedet indsættes et nyt pkt. 2.9 med følgende ordlyd:

»Der foreslås en justering af målprisen for at undgå en ukontrollabel forøgelse af udgifterne i det tilfælde, hvor produktionen er større end garantimængden. Hvis garantimængden overskrides med indtil 10 %, skal målprisen i de producerende lande sættes ned med halvdelen af overskridelsesprocenten. Hvis garantimængden overskrides med over 10 %, skal målprisen reduceres yderligere i den medlemsstat, der er skyld i overskridelsen, svarende til overskridelsen af garantimængden. ØSU mener, at lande, hvis faktiske produktion af ikke-egreneret bomuld ligger under 3 000 ton, ikke bør tages i betragtning i denne beregning.«

Begrundelse

Forslaget om, at der skal være en øvre grænse på 15 % for reduktionen i målprisen, udløst af overproduktion, vil hindre den nødvendige kontrol med EU's udgifter.

Afstemningsresultat

52 stemmer for, 72 stemmer imod, 7 stemmer hverken for eller imod.